Ilustracija: brent/Flickr



DRŽAVLJANIN Švicarske je zaradio kaznenu prijavu zbog dovođenja u opasnost života i imovine jer je bacao kamenje na automobile u vožnji i tako razbio tri vjetrobranska stakla.



Muškarac je u utorak navečer oko 21 sat stao uz cestu u mjestu Jasenice i prvo kamenom razbio vjetrobran na Ventu zadarskih registracija u vlasništvu 54-godišnjaka koji se nije zaustavio, a potom i na automobilu Kia, također zadarskih registarskih oznaka kojim je upravlja 42-godišnjak, navodi zadarski.hr.



Nakon toga je prijavljen policiji, pa se pritajio da bi oko ponoći velikim kamenom pogodio vjetrobransko staklo na još jednom automobilu zadarskih oznaka kojim je upravljao 22-godišnjak. Policija je već bila u potrazi i uhvatila 30-godišnjaka koji je nerazgovjetno pričao i mrmljao, a kod sebe nije imao dokumente.



Švicarski državljanin je odveden u policijsku postaju u Obrovac, gdje je utvrđeno njegov identitet i obavljen medicinski pregled. Muškarac je noć proveo u policiji, a njegov je predmet predan nadležnom sucu Županijskog suda u Zadru.

Tekst se nastavlja ispod oglasa